શરીફની આ વાતથી પાકિસ્તાનમાં ખળભળાટ મચે એ સ્વાભાવિક છે. પાકિસ્તાનમાં ઈમરાન ખાન સહિતના વિરોધપક્ષના નેતાઓને ગોળનું ગાડું મળી ગયું હોય એવો ઘાટ થયો. તેમણે કકળાટ કરી મૂક્યો ને શરીફ ભારતના વડાપ્રધાન નરેન્દ્ર મોદીની ભાષા બોલે છે એવા આક્ષેપ કરીને શરીફના માથે માછલાં ધોવાનો કાર્યક્રમ શરૂ કરી દીધો. શરીફના દીકરાની કંપની ભારતમાં ખાંડની નિકાસ કરે છે તેથી શરીફે દીકરાનાં આર્થિક હિતો સાચવવા માટે પાકિસ્તાન સાથે ગદ્દારી કરી છે તેવી ટીકાઓનો મારો પણ ચાલ્યો. આ ટીકાને પગલે શરીફે ગુલાંટ પણ લગાવી દીધી. રવિવારે શરીફનો ઈન્ટરવ્યૂ પ્રસિદ્ધ થયેલો ને ૨૪ કલાકમાં તો શરીફે થૂંકેલું ચાટીને જાહેર કરી દીધું કે, ભારતીય મીડિયાએ મારી વાતનું એકદમ ખોટું અર્થઘટન કર્યું છે ને કમનસીબી એ છે કે પાકિસ્તાનમાં ઈલેક્ટ્રોનિક મીડિયા ને સોશિયલ મીડિયાનો એક ભાગ ભારતીય મીડિયાના કુપ્રચારની જાળમાં ફસાઈ ગયો. તેમણે ખરેખર મેં શું કહેલું તેની ચકાસણી કર્યા વિના ઠોકાઠોક કરી નાંખી તેમાં ઓડનું ચોડ થઈ ગયું.